จากนโยบายการปฏิรูปการศึกษาของรัฐบาลซึ่งมีจุดมุ่งหมายหลักในการพัฒนาผู้เรียนให้มีคุณภาพและเป็นมนุษย์ที่สมบูรณ์ทั้งร่างกาย จิตใจ สติปัญญา ความรู้และคุณธรรม มีจริยธรรม และวัฒนธรรมในการดำรงชีวิต สามารถอยู่ร่วมกับผู้อื่นได้อย่างมีความสุข และสืบเนื่องจากนายกรัฐมนตรี รัฐมนตรีว่าการกระทรวงศึกษาธิการ และรัฐมนตรีช่วยว่าการกระทรวงศึกษาธิการ ได้มอบหมายนโยบายให้ดำเนินการสร้างระบบและรูปแบบการพัฒนาสถานศึกษากลุ่มที่มีความพร้อมให้สามารถเป็นผู้นำในการจัดการศึกษาในรูปแบบต่าง ๆ ที่เหมาะสม สอดคล้องกับความต้องการในการพัฒนาประเทศสู่ระดับสากลอย่างมีคุณภาพ และตอบสนองความสามารถที่แตกต่างกันของนักเรียน เน้นความคล่องตัวในการบริหารจัดการอย่างมีประสิทธิภาพ จึงได้เกิดโครงการ "โรงเรียนต้นแบบการใช้ระบบเทคโนโลยีสารสนเทศและการสื่อสาร (ICT)" (โดยจะเริ่มดำเนินการทดลองได้ในเทอมแรกของปีการศึกษา 2546)

มหาวิทยาลัยเกษตรศาสตร์มีความพร้อมในด้านอุปกรณ์ เทคนิคตลอดจนมีประสบการณ์ในเรื่องการพัฒนาระบบไอซีทีที่ใช้ในมหาวิทยาลัย จึงได้รับการคัดเลือกจากกระทรวงศึกษาธิการให้เป็นมหาวิทยาลัยพี่เลี้ยง ในการเป็นเจ้าภาพร่วมมือกันพัฒนาการใช้ไอซีทีในโรงเรียนระดับประถมศึกษาสองแห่ง และโรงเรียนระดับมัธยมอีกสองแห่ง ซึ่งโรงเรียนระดับประถมศึกษาคือ โรงเรียนโสมนัสวรวิหาร โรงเรียนประถมฐานบินกำแพงแสน และระดับมัธยมคือ โรงเรียนอนุราชประดิษฐ์ โรงเรียนไผทอุดมศึกษา

โดยความรับผิดชอบของมหาวิทยาลัยเกษตรศาสตร์คือ การวิเคราะห์ข้อมูลพื้นฐานของโรงเรียน การออกแบบโครงสร้างพื้นฐานทางด้านไอซีทีเพื่อการศึกษา การสร้างรูปแบบต้นแบบการศึกษาสมัยใหม่ การพัฒนาบุคลากรเพื่อสร้างแนวคิดในเรื่องการใช้ไอซีทีเพื่อการเรียนรู้ เน้นการบูรณาการความคิดของการประยุกต์ไอซีทีกับการเรียนการสอนในด้านต่าง ๆ การพัฒนาหลักสูตร การสัมมนาและฝึกอบรมด้าน ICT การสัมมนาฝึกอบรมและการประชุมปฏิบัติการด้าน ICT กับโรงเรียนกลุ่มเป้าหมาย

เทคโนโลยีสารสนเทศและการสื่อสารเป็นเทคโนโลยีที่มีบทบาทและความสำคัญมากในสังคมยุคใหม่ทำให้สามารถติดต่อสื่อสารส่งผ่านข้อมูลข่าวสารได้มาก รวดเร็ว สามารถจัดการข่าวสารและความรู้ ตลอดจนเป็นเครื่องมือประกอบกระบวนการเรียนรู้ได้มาก
จากแนวคิดการเรียนรู้สมัยใหม่ที่มีรูปแบบผสมผสานหลากหลายวิธีการเข้าด้วยกัน โดยเฉพาะการเรียนรู้ที่นักเรียนเป็นสำคัญ และเรียนรู้ร่วมกัน ทำให้บทบาทของไอซีทีเป็นเครื่องมือช่วยประสานการสื่อสารระหว่างวัน ทั้งในห้องเรียน นอกห้องเรียน ระหว่างโรงเรียน ระหว่างบ้านกับโรงเรียน และอื่น ๆ ได้
รูปแบบแนวคิดนี้จึงเป็นการบูรณาการการใช้ไอซีทีเพื่อการเรียนรู้ เน้นกระบวนการเรียนรู้ที่จะเกิดขึ้นกับนักเรียน โดยสร้างความพึงพอใจ ใฝ่หาและแสวงหาความรู้ในสิ่งที่ตนเองสนใจได้ รูปแบบที่สำคัญในการสร้างกระบวนการเรียนรู้ จึงเริ่มจากการที่ครูต้องเข้าใจเรื่องพื้นฐานเกี่ยวกับไอซีที และกระบวนการต่าง ๆ โดยเฉพาะเรื่องของการบูรณาการสร้างความรู้ตลอดจนการสร้างรูปแบบการศึกษาแนวใหม่ที่ผสมผสาน นำเครื่องมือสมัยใหม่เข้ามาใช้ช่วยในการศึกษา โดยเฉพาะอุปกรณ์ทางด้านไอซีทีและเทคโนโลยีสมัยใหม่
โดยธรรมชาติของนักเรียนจะเป็นผู้แสวงหาและใฝ่หาเพื่อการเรียนรู้อยู่แล้ว ครูจึงเสมือนเป็นผู้เสริมแต่ง และสร้างแนวทาง รวมทั้งสนับสนุนให้เกิดกิจกรรมต่าง ๆ เพื่อการเรียนรู้ เน้นวิธีการเรียนรู้ในแนวใหม่ที่สามารถเรียนรู้ร่วมกันทั้งในห้องเรียน และนอกห้องเรียน โดยไม่จำกัดเวลา สถานที่ และบุคคล
จากแนวคิดดังกล่าวจึงได้สร้างรูปแบบการคำนวณโดยใช้ไอซีทีเป็นเครื่องมือช่วยสร้างกิจกรรมการเรียนการสอนที่บูรณาการเข้ากับทุกวิชาในโรงเรียน ตั้งแต่การใช้กิจกรรมเสริมความคิดริเริ่ม สร้างสรรความคิดแบบเป็นระบบ ความคิดที่มีเหตุผล การหาคำตอบ และคิดค้นต่าง ๆ รวมทั้งสร้างโมเดลการศึกษาแบบ collaborative learning ที่เรียนรู้ร่วมกันระหว่างเพื่อน นักเรียน-นักเรียนด้วยกัน รุ่นพี่ รุ่นน้อง เพื่อนต่างห้อง ต่างโรงเรียน บ้านและโรงเรียน เพื่อเสริมกิจกรรมการศึกษาทั้งในรูปแบบซิงโครนัสและอะซิงโครนัส โดยใช้เครื่องมือไอซีทีเข้าช่วย
โรงเรียนต้นแบบดังกล่าวจึงเน้นการพัฒนาครู พัฒนากระบวนการ พัฒนาแนวคิด และการสร้างกิจกรรมจริงในโรงเรียน และระหว่างโรงเรียน

มหาวิทยาลัยเกษตรศาสตร์ได้ดำเนินการไปแล้วโดยเมื่อวันที่ 10-11 เมษายน 2546 ส่วนรุ่นอื่น ๆ มีการอบรมในวันที่ 19-20 เมษายน 2546, 28-30 เมษายน 2546, 12-13 พฤษาภาคม 2546 จัดอบรม ณ ห้อง M22 ชั้น 2 ศูนย์บริการมัลติมีเดีย มหาวิทยาลัยเกษตรศาสตร์ โดย รศ.ยืน ภู่วรวรรณ รองอธิการบดีฝ่ายเทคโนโลยีสารสนเทศ และ ผศ.ดร.บุปผชาติ ทัฬหิกรณ์ ผู้ช่วยอธิการบดี วิทยาเขตเฉลิมพระเกียรติ จังหวัดสกลนคร ได้จัดให้มีกิจกรรมการอบรมคณะครูจากสถานศึกษา ซึ่งเป็นกลุ่มเป้าหมายของโครงการโรงเรียนต้นแบบ ICT ซึ่งนับเป็นกิจกรรมแรกของโครงการที่ได้เริ่มต้นอย่างเป็นรูปธรรม

จัดทำโฮมเพจโดย : สำนักบริการคอมพิวเตอร์, 13 มิถุนายน 2546